KOMMISSIONENS FORORDNING (EF) Nr. 834/96 af 6. maj 1996 om undtagelse fra forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2417/95 (2), særlig artikel 6, stk. 7, og artikel 22a, stk. 3, og

ud fra følgende betragtninger:

De nyligt offentliggjorte oplysninger om risikoen for overførsel af bovin spongiform encephalopati til mennesker har skabt store betænkeligheder hos forbrugerne; der er derfor sket en stærk nedgang i forbruget af oksekød og et mærkbart prisfald for dette kød, og forbrugsnedgangen og prisfaldet vil eventuelt vedvare nogen tid; på grund af den fare for markedsforstyrrelser, der er følgen, må der træffes hasteforanstaltninger;

i den særlige situation bør der fastsættes en undtagelse fra nogle af bestemmelserne i Kommissionens forordning (EØF) nr. 2456/93 (3), senest ændret ved forordning (EF) nr. 307/96 (4), for så vidt angår de to licitationer, der åbnes i maj 1996; navnlig på grund af de problemer, der er forbundet med priskonstateringen, hvor der er meget ringe markedsaktivitet, og i betragtning af prisudviklingen i Fællesskabet kan det blive nødvendigt at anse, at markedspriserne ligger under 80 % af interventionsprisen i medlemsstater eller områder i medlemsstaterne, hvor der ikke kan foretages priskonstatering; der bør fastsættes et loft for den mængde, der kan opkøbes ved licitation i forbindelse med de to licitationer i maj;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Som undtagelse fra artikel 3, stk. 1, litra e), i forordning (EØF) nr. 2456/93 gælder, at hvis en medlemsstat eller et område i en medlemsstat ikke kan konstatere markedspriserne i to på hinanden følgende uger af grunde, som medlemsstaten eller området ikke er herre over, kan Kommissionen, hvis den finder det begrundet af omstændighederne, anse, at markedspriserne i medlemsstaten eller området i medlemsstaten ligger under 80 % af interventionsprisen.

2. Som undtagelse fra artikel 4, stk. 1, første afsnit, i forordning (EØF) nr. 2456/93 gælder følgende:

a) Produkter i kategori A, der er klassificeret i O2 og O3, og produkter i kategori C, der er klassificeret i O3 og O4, jf. EF-handelsklasseskemaet, kan omfattes af interventionsopkøb.

Forskellen mellem interventionsprisen for kvalitet R3 og kvalitet O4 fastsættes for kategori C til 30 ECU/100 kg.

Den koefficient, der anvendes til omregning af bud, som er indgivet for kvalitet R3, til bud for kvalitet O4, fastsættes for kategori C til 0,914 (midte).

b) Følgende yderligere produkter kan omfattes af interventionsopkøb, selv om de ikke er medtaget i bilag III til forordningen:

>TABELPOSITION>

3. Som undtagelse fra artikel 4, stk. 2, i forordning (EØF) nr. 2456/93 gælder følgende:

a) Slagtekroppe og halve slagtekroppe, der stammer fra kastrerede dyr, der er opdrættet i Det Forenede Kongerige og er over 30 måneder gamle, kan ikke omfattes af interventionsopkøb

b) Forfjerdinger, der stammer fra slagtekroppe eller halve slagtekroppe som nævnt i dette stykke, kan omfattes af interventionsopkøb.

4. Som undtagelse fra artikel 4, stk. 2, litra h), i forordning (EØF) nr. 2456/93 fastsættes den maksimale vægt for de slagtekroppe, der er omhandlet i nævnte bestemmelse, til 420 kg.

5. Den samlede mængde produkter, der kan opkøbes ved intervention i forbindelse med de to licitationer i maj 1996, fastsættes til 50 000 tons.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes på de to licitationer, der åbnes i maj 1996, jf. artikel 6, stk. 2, i forordning (EØF) nr. 805/68.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 248 af 14. 10. 1995, s. 39.

(3) EFT nr. L 225 af 4. 9. 1993, s. 4.

(4) EFT nr. L 43 af 21. 2. 1996, s. 3.